**Οζ: Μέγας και Παντοδύναμος** (αγγλικά: *Oz the Great and Powerful*) είναι αμερικανική περιπέτεια φαντασίας παραγωγής 2013, σε σκηνοθεσία του Σαμ Ράιμι. Το σενάριο έγραψαν οι Μίτσελ Κάπνερ και Ντέιβιντ Λίντσεϊ-Αμπέρ και είναι εμπνευσμένο από το μυθιστόρημα *The Wonderful Wizard of Oz* του Λ. Φρανκ Μπάουμ. Η πλοκή της ταινίας διαδραματίζεται πριν τα γεγονότα της ταινίας *Ο Μάγος του Οζ* (The Wizard of Oz) του 1939 και εστιάζει στον Όσκαρ Ντιγκς, ένα μάγο με αμφίβολη ηθική που ζει και εργάζεται στο Κάνσας, ο οποίος με έναν ανεξήγητο τρόπο μεταφέρεται στο θαυμαστό κόσμο του Οζ. Εκεί θα γνωρίσει τρεις μάγισσες, οι οποίες θα του θέσουν μια τρομερή πρόκληση: να αφανίσει μια καταστροφική δύναμη του κακού που απειλεί να καταστρέψει ολόκληρο το βασίλειο και να γίνει ο μεγάλος ηγέτης που όλοι περιμένανε. Πρωταγωνιστούν οι Τζέιμς Φράνκο, Μίλα Κούνις, Ρέιτσελ Βάις και Μισέλ Γουίλιαμς.

Η Disney επιθυμούσε να μεταφέρει το πρώτο βιβλίο της σειράς *Οζ* του Λ. Φρανκ Μπάουμ ως ταινία κινουμένων σχεδίων μετά την επιτυχία της ταινίας *Η Χιονάτη και οι Επτά Νάνοι* (Snow White and the Seven Dwarfs) το 1937. Ωστόσο τα δικαιώμτα ανήκαν στη Metro-Goldwyn-Mayer, η οποία προχώρησε στην παραγωγή της γνωστής ταινίας του 1939 *Ο Μάγος του Οζ* (The Wizard of Oz). To 1954 τα δικαιώματα των υπόλοιπων δεκατριών βιβλίων της σειράς *Οζ* έγιναν διαθέσιμα και η Disney τα αγόρασε, για να τα χρησιμοποιήσει στην τηλεοπτική σειρά *Disneyland* και στην ταινία *Rainbow Road to Oz* η οποία δεν ολοκληρώθηκε ποτέ. Η ιστορία της Disney με τα βιβλία του *Οζ* συνεχίστηκε μέχρι το 1985 και την ταινία *Ο Μαγικός Κόσμος του Οζ* (Return to Oz), μια άτυπη συνέχεια της ταινίας του 1939, η οποία δεν γνώρισε την καλλιτεχνική και εισπρακτική επιτυχία της πρωτότυπης.

Τα γυρίσματα της ταινίας ξεκίνησαν τον Ιούλιο του 2011 στο Πόντιακ του Μίσιγκαν με τη χρήση 3D καμερών. Πριν τη σκηνοθεσία αναλάβει ο Σαμ Ράιμι, οι Σαμ Μέντες και Άνταμ Σάνκμαν θεωρήθηκαν πιθανοί ενώ για τον πρωταγωνιστικό ρόλο, πρώτη επιλογή ήταν ο Ρόμπερτ Ντάουνι Τζούνιορ, ο οποίος αρνήθηκε καθώς και ο Τζόνι Ντεπ. Ο Ράιμι δήλωσε ότι το σενάριο χρησιμοποίησε πληροφορίες για το Μάγο από τα βιβλία του Λ. Φρανκ Μπάουμ και ότι η ταινία θα "κλείνει το μάτι" στο κλασικό φιλμ του 1939.

Η ταινία κυκλοφόρησε στους κινηματογράφους στις 8 Μαρτίου 2013 και σε μορφή 3D. Έλαβε κυρίως θετικά σχόλια από τους κριτικούς και έγινε μεγάλη εισπρακτική επιτυχία αποφέροντας 493,3 εκατομμύρια δολάρια παγκοσμίως.

Πλοκή
-----

Η ταινία διαδραματίζεται πριν τα γεγονότα της ταινίας του 1939. Ο Όσκαρ Ντιγκς, ένας μάγος με αμφίβολη ηθική, μεταφέρεται με παράξενο τρόπο από το σκονισμένο Κάνσας στη θαυμαστή Χώρα του Οζ. Ο ίδιος νομίζει ότι κέρδισε το τζάκποτ, πιστεύοντας ότι εκεί θα κερδίσει φήμη και περιουσία μέχρι που θα συναντήσει τις μάγισσες Θεοντόρα, Εβανόρα και Γκλίντα. Οι μάγισσες δεν είναι πεποισμένες ότι ο Όσκαρ είναι ο μεγάλος μάγος που όλοι περιμένανε. Διστακτικά ο Όσκαρ θα προσπαθήσει να λύσει τα επικά προβλήματα που αντιμετωπίζει η Χώρα του Οζ και οι κάτοικοί της. Ο Όσκαρ πρέπει να βρει ποιος είναι καλός και ποιος κακός πριν να είναι πολύ αργά. Χρησιμοποιώντας τις μαγικές του ικανότητες μέσω της ψευδαίσθησης, την εφευρετικότητά του καθώς και λίγη μαγεία, ο Όσκαρ μεταμορφώνεται στο μεγάλο και ισχυρό Μάγο του Οζ, αλλά και σε ένα καλύτερο άνθρωπο.

Ηθοποιοί και Χαρακτήρες
-----------------------

* Τζέιμς Φράνκο ως *Όσκαρ Ντιγκς/Ο Μάγος του Οζ*
* Μισέλ Γουίλιαμς ως *Γκλίντα/Η Καλή Μάγισσα του Νότου*
* Μίλα Κούνις ως *Θεοντόρα/Η Καλή/Κακιά Μάγισσα της Δύσης*
* Ρέιτσελ Βάις ως *Εβανόρα/Η Κακιά Μάγισσα της Ανατολής*
* Ζακ Μπραφ ως *Φίνλεϊ η Ιπτάμενη Μαϊμου/Φρανκ*
* Τζόι Κινγκ ως *Τσάινα Γκερλ (Κορίτσι από πορσελάνη)/Νεαρό κορίτσι σε αναπηρικό καροτσάκι*
* Άμπιγκεϊλ Μπρέσλιν ως *Κυρία Χάμιλτον*
* Μπρους Κάμπελ ως *Γκορ ο Σκοτεινός Μάγος*
* Τόνι Κοξ ως *Νακ*
* Τιμ Χολμς ως *Ο Δυνατός Άνδρας*
* Μάρτιν Κλίμπα ως *Νίκο*

Παραγωγή
--------

### Ιστορικό

Μετά την επιτυχία της ταινίας *Η Χιονάτη και οι Επτά Νάνοι* (Snow White and the Seven Dwarfs) το 1937, η Walt Disney σχεδίαζε την παραγωγή μιας ακόμη ταινίας κινουμένων σχεδίων βασισμένη στο πρώτο βιβλίο της σειράς του Λ. Φρανκ Μπάουμ *The Wonderful Wizard of Oz*. Ο τότε πρόεδρος της Disney Ρόι Ντίσνεϊ, πληροφορήθηκε από την οικογένεια του Μπάουμ ότι έχουν πουλήσει τα κινηματογραφικά δικαιώματα του πρώτου βιβλίου στον παραγωγό Σάμιουελ Γκόλντγουιν, ο οποίος με τη σειρά του τα πούλησε στον παραγωγό Λούι Μπ. Μάγιερ το 1938. Την επόμενη χρονιά το πρότζεκτ αναπτύχθηκε από την Metro-Goldwyn-Mayer στην κλασική ταινία *Ο Μάγος του Οζ* (The Wizard of Oz) σε σκηνοθεσία του Βίκτορ Φλέμινγκ με πρωταγωνίστρια την Τζούντι Γκάρλαντ.

Το 1954, όταν τα κινηματογραφικά δικαιώματα των υπόλοιπων δεκατριών βιβλίων της σεριάς *Οζ* του Μπάουμ έγιναν διαθέσιμα, η Disney τα αγόρασε για να τα χρησιμοποιήσει στην τηλεοπτική σειρά *Dinseyland* καθώς και στην ταινία *Rainbow Road to Oz* η οποία δεν ολοκληρώθηκε ποτέ. Η ιστορία της Disney με τον Οζ συνεχίστησε μέχρι το 1985, όπου και κυκλοφόρησε την ταινία *Ο Μαγικός Κόσμος του Οζ* (Return to Oz), την οποία παρουσίασε ως άτυπη συνέχεια της ταινίας του 1939 με πρωταγωνίστρια την Φαϊρούζα Μπαλκ. Η ταινία αποδείχτηκε εισπρακτική αποτυχία ενώ και έλαβε και κακές κριτικές. Ωστόσο με το πέρασμα του χρόνου έχει αποκτήσει πιστούς θαυμαστές.

### Ανάπτυξη

Πριν ο Σαμ Ράιμι αναλάβει να σκηνοθετήσει την ταινία, οι Σαμ Μέντες και Άνταμ Σάνκμαν θεωρήθηκαν ως πιθανοί σκηνοθέτες. Τον Ιούνιο του 2011, ο Ντάνι Έλφμαν επιλέχθηκε να συνθέσει τη μουσική της ταινίας. Το σενάριο έγραψαν οι Μίτσελ Κάπνερ και Ντέιβιντ Λίντσεϊ-Αμπερ με τον Τζο Ροθ να εκτελεί χρέη παραγωγού. Σε μια συνέντευξή του, ο Ράιμι δήλωσε ότι ο Κάπνερ χρησιμοποίησε πληροφορίες για το Μάγο από τα βιβλία του Μπάουμ και ότι η ταινία θα "κλείνει το μάτι" στην ταινία του 1939. Πρώτη επιλογή του Ράιμι για το ρόλο του Οζ ήταν ο Ρόμπερτ Ντάουνι Τζούνιορ, ο οποίος αρνήθηκε ενώ και Τζόνι Ντεπ θεωρήθηκε πιθανός. Μέχρι το τέλος του Φεβρουαρίου του 2011, ο Τζέιμς Φράνκο βρισκόταν στα τελευταία στάδια των διαπραγματεύσεων για να πρωταγωνιστήσει στην ταινία. Είναι η τέταρτη φορά που Φράνκο και Ράιμι δουλεύουν μαζί μετά τη συνεργασία τους στην τριλογία του *Spider-Man*.

Box office
----------

Με προϋπολογισμό 215.000.000 δολάρια, η ταινία *Οζ: Μέγας και Παντοδύναμος* έκανε άνοιγμα τριημέρου στην 1η θέση με 79,1 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 234,9 εκατομμύρια δολάρια και στον υπόλοιπο κόσμο συγκέντρωσε 258,4 εκατομμύρια δολάρια. Παγκοσμίως απέφερε 493,3 εκατομμύρια δολάρια.

Δείτε επίσης
------------

* *Ο Μάγος του Οζ*

Παραπομπές
----------

1. ↑  www.cinemarx.ro/filme/Oz-the-Great-and-Powerful-Grozavul-si-puternicul-Oz-2426593.html. Ανακτήθηκε στις 18  Απριλίου 2016.
2. 1 2  www.interfilmes.com/filme\_25890\_OZ.Magico.e.Poderoso-(Oz.the.Great.and.Powerful).html. Ανακτήθηκε στις 18  Απριλίου 2016.
3. 1 2 3 4 5 6 7 8 9 10 11 12  www.imdb.com/title/tt1623205/fullcredits?ref\_=tt\_ov\_st\_sm. Ανακτήθηκε στις 18  Απριλίου 2016.
4. 1 2 3 4  www.metacritic.com/movie/oz-the-great-and-powerful. Ανακτήθηκε στις 18  Απριλίου 2016.
5. 1 2 3 4 5 6 7 8  bbfc.co.uk/releases/oz-great-and-powerful-film. Ανακτήθηκε στις 18  Απριλίου 2016.
6. 1 2 3 4 5 6 7 8 9 10  (Τσεχικά) *Česko-Slovenská filmová databáze*. 2001.
7. ↑  (Τσεχικά) *Česko-Slovenská filmová databáze*. 2001. 291982.
8. 1 2  CBS (1990). *The Wonderful Wizard of Oz, the Making of a Movie Classic, narrated by Angela Lansbury*.
9. 1 2  Hill, Jim. «Disney's long, long journey to Oz». Jim Hill Media. Αρχειοθετήθηκε από το πρωτότυπο στις 7 Μαρτίου 2013. Ανακτήθηκε στις 6 Φεβρουαρίου 2013.
10. 1 2  «The Wizard of Oz Production Timeline». Ανακτήθηκε στις 6 Φεβρουαρίου 2013. The Walt Disney releases an unofficial sequel to the 1939 film titled *Return to Oz* and starring Fairuza Balk. The film is not a musical, and is much darker in tone than the 1939 film.
11. ↑  Mitchell, John (25 Μαΐου 2011). «'Oz: The Great and Powerful' Gets a Release Date». *Moviefone*. AOL. Αρχειοθετήθηκε από το πρωτότυπο στις 16 Ιουλίου 2011. Ανακτήθηκε στις 6 Φεβρουαρίου 2013.
12. 1 2 3  «Robert Downey Jr. as the Wizard of Oz?». *Los Angeles Times*. Tribune Company. 20 Απριλίου 2010. Ανακτήθηκε στις 6 Φεβρουαρίου 2013.
13. 1 2  Kit, Borys (19 Ιανουαρίου 2011). «EXCLUSIVE: Robert Downey Jr. Out of 'Oz,' Johnny Depp to Take Over?». *The Hollywood Reporter*. Ανακτήθηκε στις 6 Φεβρουαρίου 2013.
14. ↑  Semigran, Aly (25 Μαΐου 2011). «'Oz: The Great and Powerful' gets release date: March 8... 2013». *Entertainment Weekly*. Time Warner Inc. Αρχειοθετήθηκε από το πρωτότυπο στις 28 Μαρτίου 2013. Ανακτήθηκε στις 6 Φεβρουαρίου 2013.
15. ↑  «Οζ: Μέγας και Παντοδύναμος στο Rotten Tomatoes». *Rotten Tomatoes*. Ανακτήθηκε στις 21 Μαρτίου 2013.
16. 1 2 3 4 5  «Οζ: Μέγας και Παντοδύναμος στο Box Office Mojo». *Box Office Mojo*. Ανακτήθηκε στις 13 Μαρτίου 2013.
17. ↑  Goldberg, Matt (26 Ιουλίου 2011). «First Synopsis for Sam Raimi's OZ THE GREAT AND POWERFUL Starring James Franco». *Collider*. Collider. Αρχειοθετήθηκε από το πρωτότυπο στις 25 Φεβρουαρίου 2013. Ανακτήθηκε στις 6 Φεβρουαρίου 2013.
18. ↑  Chambers, Bill. «A Conversation with Walter Murch». *Film Freak Central*.. Ανακτήθηκε στις Φεβρουαρίου 2013.
19. ↑  Lyttelton, Olivia (20 Ιουνίου 2011). «Danny Elfman Makes Peace With Sam Raimi To Score 'Oz: The Great and Powerful'». *indieWIRE*. Snagfilm. Αρχειοθετήθηκε από το πρωτότυπο στις 24 Αυγούστου 2011. Ανακτήθηκε στις 6 Φεβρουαρίου 2013.
20. ↑  Fleming, Mike (25 Φεβρουαρίου 2011). «James Franco Closing Disney Deal For 'Oz: The Great And Powerful'». *Deadline Hollywood*. Mail.com Media Corporation. Ανακτήθηκε στις 6 Φεβρουαρίου 2013.

Εξωτερικοί σύνδεσμοι
--------------------

* Επίσημη ιστοσελίδα
* Οζ: Μέγας και Παντοδύναμος στο IMDb

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |